Il-Membri tal-PE jridu li l-politiki futuri tal-UE dwar ir-ritorn tal-migranti jissalvagwardjaw id-drittijiet fundamentali u jagħtu prijorità lir-ritorni volontarji. F'riżoluzzjoni dwar l-implimentazzjoni tad-Direttiva dwar ir-Ritorn , li tistabbilixxi regoli komuni għar-ritorn ta' ċittadini ta' pajjiżi terzi li ma għandhomx id-dritt li jibqgħu fl-Unjoni Ewropea, il-Membri tal-PE jgħidu li hemm lakuni u nuqqasijiet fil-politika tal-UE dwar ir-ritorn tal-migranti. Ir-riżoluzzjoni ġiet adottata fis-16 ta' Diċembru 2020. Aqra aktar dwar il-politika tal-UE dwar il-migrazzjoni. Promozzjoni ta' ritorni effettivi Fl-2020, 137,840 persuna ma tħallewx jidħlu fl-UE – ir-raġunijiet ewlenin kienu n-nuqqas ta' dokumentazzjoni xierqa li tiġġustifika s-soġġorn tagħhom (41%), li kienu kkunsidrati bħala theddida (18%) jew li ma kellhomx viża valida jew permess ta' residenza (9%). Fl-istess sena, 396,435 persuna ġew ordnati jitilqu mill-UE, li hija l-aktar ċifra baxxa mill-2013. Fl-2020, il-pajjiżi tal-UE ħarġu aktar minn 396,400 deċiżjoni ta' ritorn. Madankollu, fil-verità inqas minn kwart taċ-ċittadini mhux tal-UE ġew ritornati lejn pajjiż terz. Il-Membri tal-PE nnutaw li skadenzi qosra għat-tluq volontarju, flimkien mal-impożizzjoni ta' projbizzjonijiet fuq id-dħul jistgħu jipprevjenu t-tluq għalkollox. Huma appellaw lill-pajjiżi tal-UE biex jippermettu skadenza xierqa għat-tluq bil-projbizzjonijiet fuq id-dħul deċiżi fuq bażi ta' każ b'każ. Ir-rapporteur Tineke Strik (Ħodor/AĦE, in-Netherlands) qalet li politika effettiva ta' ritorn m'għandhiex tkun ibbażata biss fuq ir-rata ta' ritorn iżda għandha tħares ukoll lejn id-destin tal-persuni ritornati wara l-wasla tagħhom fil-pajjiż ta' destinazzjoni. In-nazzjonalitajiet ewlenin ordnati jitilqu fl-2020 kienu Alġerini, Marokkini, Albaniżi, Ukreni u Pakistani. Prijoritizzazzjoni tat-tluq volontarju Ir-regoli dwar ir-ritorn jipprijoritizzaw ir-ritorn volontarju, li permezz tiegħu n-nies ikollhom l-opportunità li jitilqu mill-UE minn jeddhom, minflok it-tluq furzat. Skont Frontex, 59% tar-ritorni kollha kienu volontarji fl-2020. Madankollu, xi pajjiżi tal-UE regolarment jirrifjutaw jew iqassru l-perjodu tat-tluq volontarju, pereżempju jekk il-migrant ikun f'detenzjoni jew jekk ikun hemm raġuni biex wieħed jemmen li l-persuna rimpatrijata tkun se taħrab. Il-Parlament iħeġġeġ lill-Istati Membri jinvestu fi programmi ta' ritorn volontarju assistit, li ammontaw għal 27.5% tar-ritorni fl-2020, u jipprijoritizzaw ir-ritorn volontarju, peress li huma aktar sostenibbli u aktar faċli biex jiġu organizzati, anke f'termini ta' kooperazzjoni mal-pajjiżi ta' destinazzjoni. Fost il-kwistjonijiet prattiċi ewlenin li jxekklu l-proċess ta' ritorn hemm l-identifikazzjoni tal-migranti u l-kisba tad-dokumenti meħtieġa mill-awtoritajiet ta' pajjiżi terzi. Il-Membri tal-PE qalu wkoll li l-minorenni mhux akkumpanjati m'għandhomx jiġu rritornati sakemm ma jkunx jista' jiġi ppruvat li dan ikun fl-aħjar interessi tagħhom. Nissalvagwardjaw id-drittijiet fundamentali Il-Parlament jenfasizza l-importanza tas-salvagwardja tad-drittijiet fundamentali u r-rispett tas-salvagwardji proċedurali meta tiġi applikata l-leġiżlazzjoni tal-UE dwar ir-ritorn. Huwa jappella wkoll lill-pajjiżi tal-UE biex jippermettu biżżejjed żmien għal appell kontra deċiżjoni ta' ritorn u biex jipprovdu għajnuna legali u interpreti fuq talba u mingħajr ħlas. Il-Membri tal-PE esprimew ukoll tħassib dwar arranġamenti informali ma' pajjiżi terzi, bħat-Turkija, l-Afganistan u l-Gambja, fejn ir-referenzi għad-drittijiet fundamentali fihom huma minimi. Kuntest Ir-rapport huwa reazzjoni għall-proposta tal-Kummissjoni tal-2018 għal reviżjoni tal-politika ta' ritorn tal-UE , li għandha l-għan li toħloq politika Ewropea ta' ritorn aktar effettiva u hija l-pedament tal-Patt Ġdid dwar il-Migrazzjoni u l-Ażil . F'riżoluzzjoni separata dwar l-ażil adottata f'Diċembru 2020, il-Membri tal-PE appellaw għal aktar solidarjetà fost l-Istati Membri u aktar riżorsi finanzjarji għall-pajjiżi l-aktar esposti speċjalment fil-każ ta' għadd kbir ta' persuni li jfittxu ażil. Aktar informazzjoni dwar il-migrazzjoni fl-Ewropa Fatti u ċifri dwar l-ażil u l-migrazzjoni fl-UE (infografika) Nesploraw il-kawżi tal-migrazzjoni Il-kriżi tal-migrazzjoni tal-2015-2016 fl-Ewropa Għal aktar informazzjoni: Tren Leġiżlattiv Think Tank tal-PE: Studju dwar it-tfassil mill-ġdid tad-Direttiva dwar ir-Ritorn (Ġunju 2019) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF